 NA MARY WANGARI WABUNGE wanaoshughulikia masuala ya kilimo cha kahawa nchini wameirai serikali kuweka mikakati kabambe ya kuwakinga wakulima kutokana na hasara ya mamilioni inayosababishwa na wizi wa kahawa. Wakiongozwa na Mwenyekiti wa kundi hilo la wabunge Gathoni wa Muchomba, waundasheria hao sasa wanataka Kikosi Maalum cha Polisi kibuniwe ili kukabiliana na wizi wa kahawa sawia na kikosi cha polisi kinachokabiliana na wizi wa mifugo. Akihutubia vyombo vya habari Jumatano katika Majengo ya Bunge, mbunge huyo wa Githunguri vilevile ameitaka serikali kutumia Sh2.5 bilioni zilizosalia kwenye Hazina ya Kahawa kununua kahawa yote iliyohifadhiwa kwenye mabohari. Kulingana na Bi Muchomba, wahalifu wanatumia wakati huu ambapo mageuzi yanaendeshwa katika sekta hiyo kuiba kahawa iliyohifadhiwa ikisubiri kusagwa na kuwaacha wakulima wakikadiria hasara ya mamilioni ya pesa. Haya yamejiri baada ya serikali kufutilia mbali leseni za viwanda vya kusaga kahawa, wauzaji na wanunuzi na kuwataka kuwalisha maombi upya katika juhudi za kuangamiza ukiritimba katika sekta hiyo. Kufuatia hatua hiyo, visa vingi vya wizi wa kahawa vimeripotiwa katika Kaunti zinazokuza kahawa kwa wingi ikiwemo Kiambu, Meru, Embu na Tharaka Nithi, kwa mujibu wa mbunge huyo. “Tulifutilia mbali leseni hizo ili kukomesha ukora wa mashirika ya mabwenyenye yanayosaga, kuuza na kununua kahawa. Lakini sasa kuna watu wanaotumia vibaya fursa hii kwa sababu wanajua hakuna kiwanda chochote kinachosaga kahawa kwa sasa. Wahalifu hao wanavizia na kuiba kahawa iliyohifadhiwa kama shehena kwenye mabohari,” alisema Bi Wamuchomba. Huku akirejelea eneo la Komothai Kaunti ya Kiambu, mbunge huyo alisema mazao ya kahawa iliyovunwa hayatoshei kwenye mabohari yaliyopo hali inayochangia pakubwa wizi huo. “Huku serikali ikiendelea kufanya mageuzi hayo tuliyoafikiana katika Kaunti ya Meru, inapaswa kuwanunulia wakulima mazao yao kwa kutumia pesa zilizowekwa kwenye akaunti mpya ya Muungano wa Wakulima wa Kahawa Nchini (KPCU) kutoka kwa Hazina ya Kahawa,” alisema. “Ninapendekeza wakulima walipwe kwa bei ya Sh120 kwa kila kilo ya kahawa ili wasipate hasara. Tulifunga mnada wa kahawa kumaanisha hata tukiufungua tena itamchukua mkulima hadi miezi minne kusubiri hadi kahawa yake isiagwe na apate malipo. Mashirika hayo tuliyopokonya leseni yalikuwa yakiwapa wakulima advansi jambo ambalo hawafanyi tena ilhali wakulima wana mahitaji kama vile karo na mengineyo.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  